Når landets 4.klasse-elever begynder på det nye skoleår til sommer, vil mange af dem få udleveret deres egen personlige micro-computer. Den er på størrelse med et kreditkort, og kan først bruges, når eleverne selv har programmeret den.

Micro-computerne er udviklet af BBC til at lære børn at kode og er allerede i brug i lande som England og Island.

Hver micro-computer er udstyret med 25 programbare LED-lamper, kompas, bluetooth, lys- og temperatursensor, tre pins og to programknapper. Og så er den 70 gange mindre og 18 gange hurtigere end den originale micro-computer, som BBC lancerede til undervisningsbrug i 1980’erne.

Micro-computerne er en del af projektet ultra:bit, som DR lancerer i dag i samarbejde med Center for Undervisningsmidler og Industriens Fond, der har bidraget med 14 mio. kroner.

Læs mere om projektet på hjemmesiden : ULTRA:BIT

I løbet af de næste to år vil samtlige 65.000 4.klasses-elever blive involveret i projektet, med det formål at øge elevernes teknologiforståelse.

Om projekt ultra:bit DR lancerer ultra:bit i partnerskab med Center for Undervisningsmidler (CFU-Danmark). Indsatsen er støttet af Industriens Fond med 14 mio. kroner. Elever i 4.klasse tildeles en personlig micro.bit-computer, og DR Skole har udviklet undervisningsmateriale dertil. En række andre aktører støtter og bidrager på forskellig vis indsatsen heriblandt BBC og non-profit-organisationen The Micro:bit Foundation, Styrelsen for IT og Læring, Engineer the Future, Coding Pirates, DigiPippi, BUPL og Danske Skoleelever.

Nye børneprogrammer med teknologi i fokus

Foruden de personlige micro-computere lancerer DR Ultra en stribe programmer med teknologi i fokus. Blandt andet vil teknologi være et væsentligt tema i fiktionsserien ’Klassen’ og i ’Nørd’-universet, fortæller mediedirektør i DR Henriette Marienlund.